Μάθημα: ΕΚΘΕΣΗ- ΕΚΦΡΑΣΗ

Διδ.: Μωραΐτη Σταματία

**ΠΕΡΙΛΗΨΗ ΚΕΙΜΕΝΟΥ**

► Περίληψη είναι ένα συνοπτικό κείμενο που προέρχεται από κάποιο μεγαλύτερο κείμενο.

Με αυτή επιδιώκουμε να ενημερώσουμε για το περιεχόμενο ενός κειμένου.

Προκειμένου να γράψω περίληψη ενός κειμένου ακολουθώ τα εξής βήματα:

1. Διαβάζω προσεκτικά ολόκληρο το κείμενο και έχω μια πρώτη γενική εικόνα για το περιεχόμενό του. Αν έχω λέξεις άγνωστες , ψάχνω στο λεξικό τη σημασία τους.( ή στα συμφραζόμενα και στην ετυμολογία της λέξης)
2. Βρίσκω το **νοηματικό κέντρο του κειμένου**, δηλ. το βασικό θέμα στο οποίο αναφέρεται, την άποψη που ο συγγραφέας αναπτύσσει.
3. Εργάζομαι κατά παράγραφο:

♦ Εντοπίζω το **θέμα** της παραγράφου (στη θεματική πρόταση συνήθως).

♦ Βρίσκω τις **σημαντικές λεπτομέρειες** που έχουν σημασία για την ανάπτυξη της παραγράφου και σημειώνω τις **λέξεις –κλειδιά**. (Όποια στοιχεία τα θεωρώ δευτερεύοντα νοερά τα διαγράφω).

♦ Στην κατακλείδα αναζητώ στοιχεία που συμπληρώνουν το νόημα της θεματικής πρότασης.

♦ Γράφω **πλαγιότιτλο** στην παράγραφο συνοψίζοντας το θέμα της και τις βασικές έννοιες.

1. Προσέχω τις λέξεις ή φράσεις που μαρτυρούν τη **συνοχή** του κειμένου , γιατί αυτές μαρτυρούν και την πορεία σκέψης του συγγραφέα.
2. Για μια **συνοπτική περίληψη** συνθέτω σε ενιαίο κείμενο τους πλαγιότιτλους των παραγράφων . Δεν τους παραθέτω απλώς τον έναν μετά τον άλλον, αλλά τους συνδέω , φροντίζοντας να διατηρήσω τη συνοχή του αρχικού κειμένου (όπως τη διαπίστωσα στο 4ο βήμα). Σε μια **εκτενή περίληψη** συμπεριλαμβάνω και τις βασικές λεπτομέρειες που μαρτυρούν το νόημα κάθε παραγράφου.
3. Φροντίζω:

* να δώσω στην αρχή τη θέση του συγγραφέα . ( Ο συγγραφέας υποστηρίζει, διατυπώνει την άποψη, αναφέρει, προσθέτει, επισημαίνει, διερωτάται….)
* να διατηρήσω την οπτική γωνία του συγγραφέα και να μη σχολιάσω (επιδοκιμασία ή αποδοκιμασία).Δεν προσθέτω τη δική μου άποψη.
* να αποφύγω τη χρήση α΄ και β΄ προσώπου
* να έχω ύφος πληροφοριακό.
* να χρησιμοποιήσω συνώνυμα και να αποφύγω την αυτούσια μεταφορά φράσεων του αρχικού κειμένου. (Λέξεις ορολογίας χρησιμοποιούνται αναγκαστικά ως έχουν).
* να χρησιμοποιήσω μετοχές αντί προτάσεων, υπερώνυμα αντί υπωνύμων, περιεκτικές λέξεις αντί φράσεων, μια φράση αντί μιας σειράς ενεργειών, να αφαιρέσω προσδιορισμούς.
* να αποφεύγω παραδείγματα, απαριθμήσεις, στατιστικά στοιχεία, παραθέματα και αποφθέγματα, επεξηγήσεις, αφηγήσεις.
* να μην αποκλίνω από τους κανόνες της Γραμματικής και του Συντακτικού της Νέας Ελληνικής.

**► ΔΕΝ ΞΕΧΝΩ:** Στην περίληψη : η άποψη /θέση, τα επιχειρήματα, η συλλογιστική πορεία είναι του συγγραφέα, αλλά η επιλογή των σημαντικών λεπτομερειών, η σύνθεσή τους σε ενιαίο κείμενο, η έκφραση , η σύνταξη είναι δικό μου δημιούργημα.

**► Ξαναδιαβάζω** το κείμενό μου για να ελέγξω τη νοηματική του πληρότητα, τη λογική ακολουθία, τη συνοχή, το ύφος, τη σύνταξη, την ορθογραφία, τη στίξη. Προσθέτω σημαντικές έννοιες που παρέλειψα , αν οι λέξεις είναι λιγότερες από το ζητούμενο, ή αφαιρώ ό,τι μπορεί να παραλειφθεί ,αν οι λέξεις είναι περισσότερες από το ζητούμενο.